Jhb-vrou (32) kritiek ná sy ure onder grond om lewe vegReddingswerkers op die toneel. (Foto: ER24) ŉ 32-jarige vrou van Actonville in Benoni aan die Oos-Rand is in ŉ kritieke toestand na ŉ hospitaal gehaas nadat sy Maandagmiddag sowat drie uur lank in ŉ sloot onder grond begrawe was. Annine Siddall, ER24-woordvoerder, sê nooddienste het omstreeks 16:00 op die toneel aangekom. Die vrou, wat vermoedelik aan die sloot help grou het, was onder die grond vasgevang. “Brand- en reddingsdienste het byna daarin geslaag om die vrou te bevry, toe vyandige gemeenskapslede ŉ tweede ineenstorting van die sloot veroorsaak, waarna die vrou vir ŉ verdere uur onder die grond vasgevang was,” sê Siddall. Die vrou is na die Sunshine-hospitaal gehaas vir dringende mediese sorg. Die presiese oorsaak van die voorval is nie in dié stadium bekend nie. ŉ Polisieondersoek is van stapel gestuur.